**Govor predsednice Republike Slovenije**

**Nataše Pirc Musar**

**na sprejemu Afriške ministrske konference o vodi**

New York, 22. marca 2023

Velja govorjena beseda!

*Spoštovani minister Sewilam,*

*spoštovani ministri in ministrice,*

*ekscelence, gospe in gospodje.*

*Veseli me, da se bo močno partnerstvo med EU in Afriško ministrsko konferenco o vodi pokazalo v konkretnem sodelovanju na področju čezmejnega upravljanja voda.*

*Slovenija ima na tem področju zelo dobre izkušnje in jih je pripravljena deliti z afriškimi partnerji v okviru pobude Ekipa Evropa.*

*Pripravljeni smo tudi ponuditi svoje strokovno znanje o pristopnem procesu h konvenciji UNECE o vodah. Slovenija bo konvenciji predsedovala od leta 2024 do leta 2027, zato vas vse vabim na srečanje pogodbenic, ki bo oktobra prihodnje leto v Sloveniji.*

*V veliko veselje mi je, da lahko na tem srečanju spregovorim skupaj z egiptovskim ministrom za vodo in namakanje. Uvrstitev vode na dnevni red konference COP27 je velik dosežek, ki bi ga bilo treba ponoviti tudi v drugih ustreznih medvladnih procesih.*

*EU in Afriška ministrska konferenca o vodi prav tako podpirata predlog za imenovanje posebnega odposlanca ali odposlanke ZN za vodo.*

*Potrebujemo močan glas, ki bo poskrbel, da bo voda ostala na vidnem mestu v naših programih, spodbudil dosledno ukrepanje in financiranje ter spremljal nadaljevanje konference.*

*Zelo bi mi bilo všeč, če bi ta položaj zasedla močna Afričanka.*